ปลุกCENเก็งกำไรขายไฟเครือซิเมนต์ไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ครอบครัว CEN คึกคัก เตรียมเซ็นรับงานขายไฟฟ้าให้บริษัทในเครือปูนซิเมนต์ไทย มูลค่ากว่า 3,000 ล้านบาท 
หุ้นบริษัท แคปปิทอล เอ็นจิเนียริ่ง (CEN) และใบสำคัญแสดงสิทธิซื้อหุ้นสามัญชุดที่ 2 และ 3 (CEN–W2, CEN–W3) ปรับตัวขึ้นรุนแรงทั้งครอบครัว โดย CEN ปิด 6.80 บาท เพิ่มขึ้น 0.65 บาท หรือ 10.57% มูลค่าซื้อขายหนาแน่น 334.51 ล้านบาท 
ขณะที่ CEN–W2 ปิด 3.96 บาท เพิ่มขึ้น 0.40 บาท หรือ 11.24% มูลค่าซื้อขาย 27.98 ล้านบาท และ CEN–W3 ปิด 4.12 บาท เพิ่มขึ้น 0.48 บาท หรือ 13.19% มูลค่าซื้อขาย 26.73 ล้านบาท 
แหล่งข่าวจากตลาดทุน เปิดเผยว่า มีกระแสข่าวบริษัท เอ็นเนอซอล บริษัทลูกของ CEN จะเซ็นสัญญาสร้างและผลิตไฟฟ้าให้กับบริษัทในเครือปูนซิเมนต์ไทย (SCC) ปลายเดือน ก.ย.นี้ มูลค่าขายกว่า 3,000 ล้านบาท ทำให้มีแรงซื้อเก็งกำไรหุ้นคึกคักในกลุ่ม CEN 
นายวุฒิชัย ลีนะบรรจง ประธานเจ้าหน้าที่บริหาร CEN กล่าวว่า ภายในสิ้นเดือน ก.ย.นี้ บริษัทจะเซ็นสัญญาสร้างและขายไฟฟ้าขนาดต่ำกว่า 10 MVA ในนิคมอุตสาหกรรมสระบุรี มูลค่า 3,000 ล้านบาท คาดว่าจะรับรู้รายได้ในช่วงปลายปี 2554 
สำหรับผลดำเนินงาน CEN ครึ่งปีหลัง นายวุฒิชัย คาดว่ารายได้และกำไรปรับตัวดีกว่าครึ่งปีแรกจากยอดขายที่เพิ่มขึ้น และการบริหารต้นทุนที่มีประสิทธิภาพ โดยเฉพาะการบริหารต้นทุนเหล็ก มั่นใจว่ารายได้รวมปีนี้จะเติบโต 1015% จากปีก่อนตามเป้าหมาย
ทั้งนี้ การยื่นบริษัท เอื้อวิทยา เข้าจดทะเบียนในตลาดหลักทรัพย์ คาดว่าเดือน พ.ย.นี้ จะยื่นข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
นายวุฒิชัย กล่าวถึงราคาหุ้นในกลุ่ม CEN ที่ปรับตัวขึ้นแรงว่า เกิดจากภาพรวมธุรกิจก่อสร้างดีขึ้น และการลงทุนของภาครัฐในโครงการเมกะโปรเจกต์ รวมทั้งภาพธุรกิจของกลุ่มบริษัทที่ดีขึ้น สามารถขยายฐานลูกค้าใหม่ ส่งผลให้ยอดขายเติบโต
เจ้าหน้าที่การตลาด กล่าวว่า ราคา CEN–W2 ปรับตัวขึ้นแรงในช่วงการใช้สิทธิแปลงสภาพเป็นหุ้นสามัญ จูงใจให้ใช้สิทธิ เนื่องจากราคาใช้สิทธิ 2.10 บาท บวกต้นทุนราคา CEN–W2 ล่าสุดที่ 3.96 บาท รวมต้นทุน 6.06 บาท ขณะที่หุ้นสามัญอยู่ที่ 6.80 บาท ต่างกันถึง 74 สตางค์